La III edició de Cata-rosa torna a acostar la joventut de Catarroja a la platja
06 jul. 2022

L'Ajuntament de Catarroja, a través de la Regidoria de Joventut repetirà l'experiència de Cata-rosa, l'autobús públic i gratuït que per tercer any consecutiu acostarà preferentment la joventut del poble a la platja, encara que estarà obert a tota la població. Enguany, en la seua tercera edició comptarà amb la principal novetat que també entrarà a formar part de l'activitat l'Ajuntament de Massanassa, que s’afegix al de Benetússer que ja va entrar l’any 2021.

Així doncs, durant els dimecres i diumenges del mes de juliol a partir del dia 6, la població més jove de Catarroja, Benetússer i Massanassa podrà comptar amb un transport segur i gratuït que la portarà a la platja de la Malva-rosa. L'autobús partirà de Catarroja a les 9.45 del matí i tindrà dues opcions per a la tornada, o bé a les 14.00 hores o a les 18.30 hores per als qui decidisquen allargar la jornada de platja.

Les persones interessades en l'activitat hauran d'inscriure's prèviament en la pàgina web de l'Ajuntament de Catarroja. En aquest espai estarà habilitat un formulari de contacte on podran inscriure's seleccionant el seu nom i la jornada en la qual volen fer el viatge a la platja.

“L'any passat estàvem davant un estiu diferent. A poc a poc ens hem adaptat i hem anat avançant per a convertir el nostre dia a dia en més segur. Ara, amb un nou impuls i la col·laboració de l'Ajuntament de Massanassa que s’afegix al de Benetússer, tornem a posar en marxa l'autobús a la platja de la Malva-rosa, per a continuar oferint alternatives d'oci segur a la nostra població més jove”, explica Lorena Silvent, vicealcaldessa de Catarroja.

Estiu Sènior

Com a novetat, enguany, de manera paral·lela, la Regidoria de Persones Majors també ha llançat un servei d'autobús a la platja que eixirà enfront de l'Ajuntament els dies 12 i 19 de juliol a les 9.30 hores  per a tornar a les 13 hores. En aquest cas per a reservar plaça tindran preferència les persones jubilades del municipi. Es podrà fer en la seu de Serveis Socials o a través del telèfon, 674.85.24.12.